CELEX: 
Language: sk
Date: 2018-12-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha II k nariadeniu Európskeho parlamentu a Rady (EÚ) č. 516/2014, ktorým sa zriaďuje Fond pre azyl, migráciu a integráciu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 516/2014
                  1
               , ktorým sa zriaďuje Fond pre azyl, migráciu a integráciu, sa Komisii udeľuje právomoc prijímať delegované akty za podmienok stanovených v článku 26.
            
            
               Konkrétne v článku 16 ods. 2 nariadenia (EÚ) č. 516/2014 sa Komisii udeľuje právomoc v rámci preskúmania v polovici trvania uvedeného v článku 15 nariadenia (EÚ) č. 514/2014 prostredníctvom delegovaného aktu revidovať prílohu II k danému nariadeniu, v ktorej sa stanovuje zoznam osobitných akcií uvedených v článku 16 a v odôvodnení 38.
            
            
               Dynamika migračných tokov si vyžaduje spoločný flexibilný prístup, ktorý primerane reaguje na vývoj politík a na potreby financovania v EÚ a jej členských štátoch, najmä tých, ktoré neustále čelia veľkému migračnému tlaku na svojich vonkajších hraniciach.
            
            
               Európska migračná agenda, ktorú Európska komisia predložila 13. mája 2015
                  2
                a ktorú Európska rada schválila 25. a 26. júna 2015
                  3
               , obsahuje v tejto súvislosti krátkodobé a dlhodobé opatrenia vrátane účinného vykonávania spoločného európskeho azylového systému (CEAS). Okrem iného sa odkazuje na zlepšenie podmienok prijímania s cieľom posilniť ochranu základných práv žiadateľov o azyl, pričom osobitná pozornosť sa bude venovať potrebám zraniteľných skupín. V súlade s článkom 3 ods. 2 nariadenia (EÚ) č. 516/2014 by Fond pre azyl, migráciu a integráciu mal prispieť k posilneniu a k rozvíjaniu všetkých aspektov CEAS.
            
            
               Potrebu podpory takéhoto úsilia Európska rada opätovne zdôraznila vo svojich záveroch z 28. júna 2018, v ktorých vyzýva, aby sa na dobrovoľnom základe zriadili na území EÚ „kontrolované centrá“.
            
            
               V rámci preskúmania národných programov členských štátov v polovici trvania vykonaného v súlade s článkom 15 nariadenia (EÚ) č. 514/2014 a s ohľadom na uvedené priority politiky EÚ a všeobecné a osobitné ciele Fondu pre azyl, migráciu a integráciu boli zistené potreby dodatočného financovania v členských štátoch, a to najmä v tých, ktoré sú vystavené veľkému migračnému tlaku na svojich vonkajších hraniciach.
            
            
               Tieto potreby sú spojené najmä s prijímacími a ubytovacími zariadeniami a zariadeniami určenými na zaistenie a s príslušnými službami pre žiadateľov o medzinárodnú ochranu alebo pre štátnych príslušníkov tretích krajín, ktorí sa nachádzajú v členskom štáte a ktorí nespĺňajú alebo už nespĺňajú podmienky pre vstup a/alebo pobyt v členskom štáte, ako aj s podporou v oblasti bývania pre osoby s postavením medzinárodnej ochrany.
            
            
               Na takéto potreby financovania by sa malo reagovať čo najprimeranejšie a s použitím čo najvhodnejšieho nástroja financovania.
            
            
               V tejto súvislosti a vzhľadom na špecifickosť súvisiacich potrieb financovania poskytnutie dodatočných prostriedkov na národné programy členských štátov na základe distribučného kľúča, ktorý sa používal na pridelenie základných prostriedkov jednotlivým členským štátom, nepredstavuje vhodný nástroj, pretože by neumožnilo zamerať sa konkrétne na identifikované potreby týchto členských štátov, ktoré sú vystavené veľkému migračnému tlaku.
            
            
               Ani využitie núdzovej pomoci nie je najvhodnejšou možnosťou, pretože si v zásade vyžaduje veľmi špecifické okolnosti, konkrétne núdzovú situáciu v zmysle článku 2 písm. k) nariadenia (EÚ) č. 516/2014. Financovanie v rámci núdzovej pomoci sa navyše poskytuje v súlade s projektovým postupom a má obmedzené trvanie na rozdiel od viacročnej perspektívy financovania poskytovaného z národného programu.
            
            
               Využitie osobitných akcií v rámci zdieľaného riadenia umožňuje flexibilnejšie sa prispôsobiť dynamike a špecifikám konkrétnej situácie, pretože ponúkajú prispôsobený prístup k nasmerovaniu dodatočných finančných prostriedkov do členských štátov na podporu konkrétnej činnosti v rámci Fondu pre azyl, migráciu a integráciu. Vzhľadom na veľmi špecifickú povahu činností, na ktoré je potrebná uvedená dodatočná finančná podpora, sa preto osobitné akcie považujú za najvhodnejší nástroj financovania.
            
            
               Príloha II so súčasným zoznamom osobitných akcií zahŕňa šesť nadnárodných osobitných akcií a dve národné akcie v spolupráci s UNHCR.
            
            
               Keďže existujúce osobitné akcie neumožňujú podporu typu činností identifikovaných počas preskúmania v polovici trvania, treba zahrnúť takúto novú osobitnú akciu do príslušnej prílohy k nariadeniu (EÚ) č. 516/2014.
            
            
               Novo navrhnutá osobitná akcia by prispela k účinnému riadeniu migračných tokov, čo je súčasťou všeobecných cieľov Fondu pre azyl, migráciu a integráciu, a posilnila by solidaritu medzi členskými štátmi, čo je výslovný špecifický cieľ tohto fondu. Je aj v súlade s opatreniami európskej migračnej agendy pre efektívne vykonávanie spoločného európskeho azylového systému.
            
            
               Navyše takáto zmena zoznamu osobitných akcií v reakcii na uvedené konkrétne potreby členských štátov, ako sa uvádza v právnom základe Fondu pre azyl, migráciu a integráciu, poskytuje aj príležitosť posilniť pridanú hodnotu EÚ v súvislosti s riadením migračných tokov.
            
            
               2.KONZULTÁCIE PRED PRIJATÍM AKTU
            
            
               Podľa pravidiel lepšej právnej regulácie a v súlade s odôvodnením 51 nariadenia (EÚ) č. 516/2014 by Komisia pri príprave delegovaných aktov mala uskutočňovať konzultácie s expertmi zo všetkých členských štátov. Stretnutie s expertmi, na ktorom sa malo o záležitosti diskutovať, bolo zvolané na 6. júna 2018. Z dôvodu veľmi nízkeho počtu zaregistrovaných účastníkov sa stretnutie zrušilo a konzultácia sa uskutočnila prostredníctvom písomného postupu od 4. do 20. júna 2018.
            
         
         
            
               Pripomienky expertov z členských štátov sa v návrhu delegovaného nariadenia Komisie náležite zohľadnili.
            
            
               V súlade s pravidlami lepšej právnej regulácie sa po konzultácii medzi útvarmi uplatnil mechanizmus spätnej väzby. Obdobie na predkladanie spätnej väzby sa skončilo 22. októbra 2018. Neboli doručené žiadne pripomienky.
            
            
            
               3.PRÁVNE PRVKY DELEGOVANÉHO AKTU
            
            
               V článku 16 ods. 2 nariadenia (EÚ) č. 516/2014 sa Komisii udeľuje právomoc prijímať delegované akty na účely zmeny prílohy II k uvedenému nariadeniu, v ktorej sa stanovuje zoznam osobitných akcií.
            
            
               V článku 26 nariadenia (EÚ) č. 516/2014 sa stanovuje vykonávanie delegovania právomoci, najmä podmienky, za ktorých sa Komisii udeľuje právomoc prijímať delegované akty.
            
            
               
            
            
               DELEGOVANÉ NARIADENIE KOMISIE (EÚ) …/…
            
            
               z 14. 12. 2018,
            
            
               ktorým sa mení príloha II k nariadeniu Európskeho parlamentu a Rady (EÚ) č. 516/2014, ktorým sa zriaďuje Fond pre azyl, migráciu a integráciu
               
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 516/2014 zo 16. apríla 2014, ktorým sa zriaďuje Fond pre azyl, migráciu a integráciu, a ktorým sa mení rozhodnutie Rady 2008/381/ES a rušia rozhodnutia Európskeho parlamentu a Rady č. 573/2007/ES a č. 575/2007/ES a rozhodnutie Rady 2007/435/ES
                  4
               , a najmä na jeho článok 16 ods. 2,
            
            
               keďže:
            
            
               (1)V článku 15 ods. 1 písm. b) a článku 16 ods. 1 a ods. 3 nariadenia (EÚ) č. 516/2014 sa uvádzajú dostupné zdroje, ktoré sa prideľujú členským štátom na osobitné akcie.
            
            
               (2)V rámci preskúmania v polovici trvania uvedeného v článku 15 nariadenia (EÚ) č. 514/2014 boli zistené potreby dodatočného financovania členských štátov v oblasti azylu, migrácie a integrácie.
            
            
               (3)Pri preskúmaní v polovici trvania sa jednoznačne zistila potreba poskytnúť primeranú finančnú podporu v súvislosti s prijímacími a ubytovacími zariadeniami a zariadeniami určenými na zaistenie a s príslušnými službami pre žiadateľov o medzinárodnú ochranu alebo pre štátnych príslušníkov tretích krajín, ktorí sa nachádzajú v členskom štáte a ktorí nespĺňajú alebo už nespĺňajú podmienky pre vstup alebo pobyt v členskom štáte, ako aj s podporou v oblasti bývania pre osoby s postavením medzinárodnej ochrany.
            
            
               (4)Podporu Únie takémuto úsiliu Európska rada opätovne vyjadrila vo svojich záveroch z 28. júna 2018, v ktorých vyzýva, aby sa na dobrovoľnom základe zriadili na území Únie „kontrolované centrá“.
            
            
               (5)Súčasný zoznam osobitných akcií stanovený v prílohe II k nariadeniu (EÚ) č. 516/2014 zahŕňa osem osobitných akcií, na ktoré môžu členské štáty získať dodatočné finančné prostriedky, pričom v šiestich prípadoch ide o spoločné akcie s účasťou niekoľkých členských štátov.
            
         
         
            
               (6)Vývoj politík a potreby financovania zistené v rámci preskúmania v polovici trvania nie je možné primerane riešiť súčasným zoznamom osobitných akcií. Zmena uvedeného zoznamu je preto najlepším spôsobom na zabezpečenie flexibility Fondu pre azyl, migráciu a integráciu.
            
            
               (7)Doplnenie novej osobitnej akcie do prílohy II k nariadeniu (EÚ) č. 516/2014 by prispelo k účinnému riadeniu migračných tokov. Bolo by to v súlade so špecifickým cieľom uvedeného nariadenia uvedeným v článku 3 ods. 2 písm. d), ktorým je posilňovanie solidarity medzi členskými štátmi.
            
            
               (8)Doplnením novej osobitnej akcie, ktorá by zohľadňovala nedávny vývoj politík a potreby financovania členských štátov, by sa vytvorila značná pridaná hodnota, pretože by sa tým prispelo k zmierneniu tlaku na štáty, ktoré sú najviac postihnuté migračnými a azylovými tokmi, a tým aj na Úniu ako celok.
            
            
               (9)S cieľom umožniť rýchle uplatňovanie tejto osobitnej akcie s ohľadom na uvedené naliehavé potreby financovania by nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej Únie.
            
            
               (10)Nariadenie (EÚ) č. 516/2014 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               V prílohe II k nariadeniu (EÚ) č. 516/2014 sa dopĺňa tento bod 9:
            
            
               „9. V členských štátoch, ktoré čelia veľkému a neúmernému migračnému tlaku, zriaďovanie, rozvoj a prevádzkovanie primeraných prijímacích a ubytovacích zariadení a zariadení určených na zaistenie a príslušné služby pre žiadateľov o medzinárodnú ochranu alebo pre štátnych príslušníkov tretích krajín, ktorí sa nachádzajú v členskom štáte a ktorí nespĺňajú alebo už nespĺňajú podmienky pre vstup a/alebo pobyt v členskom štáte, ako aj podpora v oblasti bývania pre osoby s postavením medzinárodnej ochrany vrátane tých, ktoré sa nachádzajú v „kontrolovaných centrách“ zriadených členským štátom.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli 14. 12. 2018
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 516/2014 zo 16. apríla 2014, ktorým sa zriaďuje Fond pre azyl, migráciu a integráciu, a ktorým sa mení rozhodnutie Rady 2008/381/ES a rušia rozhodnutia Európskeho parlamentu a Rady č. 573/2007/ES a č. 575/2007/ES a rozhodnutie Rady 2007/435/ES (Ú. v. EÚ L 150, 20.5.2014, s. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        Ú. v. EÚ L 150, 20.5.2014, s. 168.